חוק התכנית הכלכלית (תיקוני חקיקה ליישום המדיניות הכלכלית לשנות התקציב 2017 ו-2018) (תיקון מס' 6), התשפ"ב-2022 
הצעת חוק ממשלתית, הכנסת ה-24
פורסם: ספר החוקים, חוברת 2957, עמ' 742, 2022-02-02T00:00:00+02:00
בחוק התוכנית הכלכלית לשנים 2017 ו-2018 תוקן חוק הפצת שידורים באמצעות תחנות שידור ספרתיות, התשע"ב-2012, ונקבע בו כי ספקי תוכן באינטרנט שיירשמו במרשם שתנהל המועצה לשידורי כבלים ולווין יוכלו לקבל ללא תשלום את שידוריהם של ערוצי הטלוויזיה מסוימים המופצים במערך עידן פלוס, למעט תשלום בשל זכויות יוצרים ומשדרים. 
בחוק התכנית הכלכלית נקבעה הוראת מעבר לעניין ההסדר האמור, שלפיה בתקופה של חמש שנים החל ב-1.1.2017, הגופים המשדרים ערוצי טלוויזיה מסוימים (רשת, קשת ותאגיד השידור הציבורי) רשאים לגבות תשלום מספקי התוכן באינטרנט המעבירים את שידוריהם, נוסף על התשלום בשל זכויות יוצרים ומשדרים, וזאת בהתאם להסכמים שנחתמו לפני יום כניסתו לתוקף של התיקון. מאחר שתקופת המעבר הסתיימה ב-31.12.2021, ובהתחשב בכך שמשרד התקשורת מגבש בימים אלה רפורמה בתחום השידורים שאמורה להשפיע גם על שידורים באינטרנט, נקבע בתיקון מס' 6 לחוק התוכנית הכלכלית כי תוקפה של הוראת המעבר האמורה יוארך עד ל-1.10.2022, וכי שר התקשורת, באישור ועדת הכלכלה של הכנסת, יהיה רשאי להאריך את התקופה כאמור בתקופה אחת של שישה חודשים. החוק נכנס לתוקף ב-1.1.2022.